Марко Ганчев
Моркомания

chitanka.info

И тъй от Панчо викахме аман,

а още станал той и моркоман.

Откача моментално от гърба

на майка си пазарската торба,

бонбони маха, мести шоколади

и рови морковите да извади.

На връзка, още мита-недомита,

почти с листата всичките омита.

Веднъж му давам даже мандарина.

С лопата мандарините не рина,

а чакам сума време на опашка,

пък той със непризнателност хлапашка

на всичкото отгоре ми се цупи:

— Защо бе, тате, моркови не купи?

Е, не изтраях. Викам: — Ще те перна!

Туй къща ли е, или зайцеферма?

Каква е тая тайна ми признай, че…

Призна си, разтреперан като зайче:

— Да слушам искам аз като добрите.

Да слушам, ама малки ми ушите!

Да станат те като на заек длъжки,

нагъвам морковите без задръжки…

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.